## L’IVC organitza la celebració a València de la 55a Conferència de l’Associació Internacional d’Arxius Sonors i Audiovisuals (IASA)

*** La trobada se celebra del 23 al 26 de setembre en La Nau Centre Cultural, amb la col·laboració de l’Ajuntament de València i la UV
* Comptarà amb la participació de més de 150 experts, representants d’institucions públiques i privades, empreses i universitats per a debatre sobre els desafiaments del sector**

L’Institut Valencià de Cultura (IVC), en col·laboració amb el Centre Cultural La Nau de la Universitat de València  i l’Ajuntament de València, organitzen a València la 55a Conferència de l’Associació Internacional d’Arxius de So i Audiovisuals (IASA), que se celebrarà del 23 al 26 de setembre en La Nau Centre Cultural.

Amb el títol ‘Entreteixint disciplines’, el congrés es proposa, entre altres objectius, debatre els problemes de les col·leccions arxivístiques en temps de canvi econòmic, polític i climàtic; abordar la custòdia de documents sonors i audiovisuals de tradicions i coneixements locals; revelar les narratives que subjauen a les col·leccions i contextualitzar les veus absents dels arxius; vore com es tracta la identitat *queer* en els arxius o analitzar com influïx la intel·ligència artificial en l’ús i preservació de continguts sonors i audiovisuals.

La convocatòria es completa amb diversos tallers formatius i una sèrie de visites a institucions valencianes, com l’Arxiu Fílmic de l’IVC i els arxius d’À Punt, el Palau de la Música i l’Etno (Museu Valencià d’Etnologia).

La conferència inaugural serà a càrrec d’Elena Oroz, professora de la Universitat Carlos III i membre del grup d’investigació Televisión-Cine: Memoria, Representación e Industria (TECMERIN), que parlarà dels arxius cinematogràfics colonials a Espanya, en concret sobre la restauració i recuperació dels documentals propagandístics produïts a Guinea Equatorial per la companyia Hermic (1945-48).

**IASA**

IASA agrupa representants d’institucions públiques i privades, professionals independents, universitats, filmoteques, arxius televisius i radiofònics i empreses relacionades amb l’àmbit de la digitalització i preservació de la documentació sonora i audiovisual. En l’actualitat reunix 410 membres. La direcció adjunta de música de l’IVC forma part de IASA des de fa més de deu anys.

L’associació té diversos grups de treball que han redactat manuals de bones pràctiques per a la conservació de documents sonors i audiovisuals que estan en perill tant per la fragilitat dels materials de suport com per la multiplicació de tecnologies i patents.

El comité local del congrés compta, entre altres, amb representants de l’Institut Valencià de Cultura, el Vicerectorat de Cultura i Societat de la Universitat de València, València Oficina de congressos (Ajuntament de València), el Palau de la Música de València, el Col·legi Oficial de Bibliotecaris i Documentalistes de la Comunitat Valenciana, l’Associació Professional d’Arxivers i Gestors de Documents Valencians i À Punt Media.

Tota la informació sobre la conferència es pot trobar en esta pàgina [web](http://2024.iasa-web.org/es/conferencia-anual-de-la-iasa-2024.).

Fecha: 19/09/2024